Bokke nou nóg meer gevaarlik, meen Kiwi’s | Netwerk24
25 Junie 2019 06:06
Die Bokke het in 2018 op Loftus Versfeld naelskraap teen die All Blacks verloor. Foto: Getty Images
Duncan Johnstone skryf in ’n rubriek beserings en beperkte tyd om voor te berei is die grootste bekommernisse in ’n Wêreldbekerjaar, maar meen Rassie Erasmus, die Bok-afrigter, het ’n bonus ontvang met die Bulle en die Haaie se nederlae die afgelope naweek in die Superrugby-kwarteindronde.
“Gepraat van ’n silwerrandjie!” skryf Johnstone.
“Die Springbokke kan nou toekyk hoe sommige van hul grootste teenstanders mekaar oor die volgende paar weke opkeil in die aanloop tot hul eerste Rugbykampioenskaptoets teen die Wallabies op 21 Julie in Johannesburg, ’n naweek waar die All Blacks en Argentinië mekaar in Buenos Aires pak.
“Steve Hansen, afrigter van die All Blacks, sal al sy vingers en tone kruis met die hoop van geen ernstige beserings in die halfeindstryd tussen die Crusaders en die Hurricanes in Christchurch hierdie naweek. Die wenner van hierdie Kiwi-derby vorder na die eindstryd waar nog ’n fisieke affêre wag.
“Intussen in Suid-Afrika is Erasmus reeds in volle swang met die Springbokke, waar ’n groep van 26 spelers in Pretoria bymekaarkom om solank voor te berei vir hul eerste toets.
“Ná afloop van ’n kort ruskans sal die Bulle- en Haaie-spelers hulle by hul Bok-spanmaats aansluit om planne te beraam hoe om die All Blacks in hierdie belangrike jaar te onttroon.”
Die Bokke en die All Blacks is in dieselfde groep geloot vir die rugbyskouspel in Japan en pak mekaar in ’n watertand-openingswedstryd om die toernooi in September af te skop.
“Die Bokke vorder flink onder Erasmus en het die All Blacks in 2018 in Wellington geklop,” skryf Johnstone.
“Hulle sal enige voordeel gebruik om die All Blacks te troef en die ekstra tyd wat hulle nou geniet om voor te berei, sal baie tel vir die groter stryde wat voorlê.”